STS, precizări în legătură cu decesele COVID: fiecare deces înregistrat în Corona Forms are ID unic.
Fiecare deces înregistrat în platforma Corona Forms primește un ID unic, iar ulterior datele nu mai pot fi modificate. De aici se extrag informările zilnice pentru bilanț. Cealaltă aplicație, Alerte MS, include date numerice introduse de spitale și laboratoare, transmite, sâmbătă, STS.
Serviciul de Telecomunicații Speciale (STS) a transmis, sâmbătă, că cele două platforme – Corona Forms și Alerte MS – au fost dezvoltate și puse la dispoziția autorităților medicale la cererea și pe baza cerințelor operaționale formulate de acestea.STS arată că aplicația Corona Forms centralizează cu acuratețe maximă evidența testelor, a persoanele confirmate cu infecția cu virusul SARS-CoV-2 și a deceselor survenite în urma COVID-19."Fiecare deces înregistrat în aplicație primește un ID unic, iar ulterior datele nu mai pot fi modificate. Datele oficiale prezentate de autorități, public, prin informările zilnice din bilanț, sunt cele extrase din Corona Forms. Datele sunt introduse în Corona Forms de spitale, laboratoare și direcțiile de sănătate publică și sunt disponibile autorităților medicale. În ceea ce privește înregistrarea deceselor, pe baza datelor medicale obținute de la unitățile spitalicești, direcțiile de sănătate publică analizează și validează fiecare pacient în Corona Forms, ținând cont și de detaliile medicale ale acestora", transmite STS.Aplicația Alerte MS generează statistici în conformitate cu cerințele stabilite de MS."În această platformă, datele numerice sunt introduse de spitale și laboratoare. STS nu introduce, nu gestionează și nu centralizează aceste date. Datele sunt proprietatea exclusivă a beneficiarului aplicațiilor – Ministerul Sănătății (MS)", potrivit STS.Potrivit sursei citate, accesul instituțiilor publice în aplicația Corona Forms se realizează potrivit Ordinului MS nr. 1.829/2020 pentru aprobarea fluxului informațional utilizat în raportarea datelor referitoare la infecția cu virusul SARS-CoV-2, cu modificările și completările ulterioare."Utilizatorii pot accesa datele din cadrul platformei pe bază de roluri și drepturi de acces acordate de către beneficiarul sistemului informatic – MS. STS pune la dispoziția autorităților medicale servicii IT&C, în conformitate cu cerințele operaționale stabilite de acestea, și subliniază încă o dată, că datele din Corona Forms nu pot fi modificate, fiind cele oficiale, comunicate public, în informările zilnice", mai spun cei de la STS.